Gandia acollirà del 21 al 23 de setembre el XIII Campionat d'Espanya de Seleccions Autonòmiques de corcheo mar
19 setembre 2018

## Gandia acollirà del 21 al 23 de setembre el XIII Campionat d'Espanya de Seleccions Autonòmiques de corcheo mar19 setembre 2018Última actualització: 14 juliol 2025

![](../gestion/img/_AO_2425-copia.jpg)  
  

La regidora delegada d'Esports, Lydia Morant acompanyada per José Segura, president de la Federació de Pesca de la Comunitat Valenciana; Vicente Romero, delegat provincial de la Federació i Luis Román, vicepresident del Club de Pesca Gandia han presentat aquest matí el XIII Campionat d'Espanya de Seleccions Autonòmiques de corcheo mar que se celebrarà a la nostra ciutat del 21 al 23 de setembre.  
  
"_El Club de Pesca Gandia serà l'organitzador de la competició i com a representant del consistori volem agrair-los a ells i a la Federació que hagen confiat en la nostra ciutat per acollir aquest Campionat Nacional_" va declarar **Lydia Morant**.  
  
Una competició que s'iniciarà el dia 21 amb l'acte d'obertura que se celebrarà a l'Hotel Borgia. Ja a la vesprada i el dissabte en jornada de matí i vesprada se celebraran les tres mànegues de què consta l'esdeveniment esportiu. Un total de 80 pescadors participaran en el campionat que té com a al·licient que és classificatori per al Campionat d'Europa.  
  
**José Segura,** ha explicat que "_ja tenim algun dels esportistes ací i esperem que les pernoctacions a la ciutat a causa del campionat siguen unes 300 i que l'impacte econòmic abast dels 100.000 €" "Vull agrair al Club, Vicente Romero i a l'Ajuntament de Gandia tota la feina que han realitzat perquè el campionat siga possible_".  
  
Segura ha aprofitat la seua intervenció per a anunciar que Gandia serà seu del Campionat d'Europa de corcheo mar l'any 2020. "_És un gran esdeveniment que atraurà moltes persones del món de la pesca a la ciutat gràcies a la confiança que la Federació Espanyola ha mostrat a Gandia i al Club de Pesca de la ciutat_".  
  
Per la seua banda, Luis Román va agrair a la Federació Valenciana i l'Ajuntament les facilitats aportades per organitzar el Campionat d'Espanya de Seleccions Autonòmiques. "_Sempre que ens hem adreçat a ells hem tingut una resposta positiva. Desitgem que els vuit participants del nostre club que participen obtinguen un bon resultat i que es puguen classificar per a l'Europeu_".